
ΔΕΛΤΙΟ ΤΥΠΟΥ
Θάνατος άνδρα στον Πλαταμώνα - Τραυματισμός αλλοδαπού στη Θάσο– Συνέχεια ενημέρωσης αναφορικά με προσάραξη Ι/Φ σκάφους στην Κέρκυρα –Εντοπισμός 37 αλλοδαπών στην Ιεράπετρα - Διακομιδές ασθενών

	Τις απογευματινές ώρες χθες, ενημερώθηκε η Λιμενική Αρχή του Πλαταμώνα ότι ένας 83χρονος ημεδαπός ανασύρθηκε χωρίς τις αισθήσεις του, από την παραλία του Νέου Παντελεήμονα Πιερίας. Στον 83χρονο παρασχέθηκαν οι πρώτες βοήθειες από τον ναυαγοσώστη της παραλίας και στη συνέχεια μεταφέρθηκε με ασθενοφόρο όχημα του ΕΚΑΒ στο Κέντρο Υγείας Λιτοχώρου, όπου διαπιστώθηκε ο θάνατός του. Από το Δ’ Λιμενικό Τμήμα Πλαταμώνα του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****

	Τις απογευματινές ώρες χθες, ενημερώθηκε η Λιμενική Αρχή της Θάσου για τραυματισμό 29χρονου ημεδαπού λουόμενου, στη θαλάσσια περιοχή «ΓΚΙΟΛΑ» Θάσου. Συγκεκριμένα, ο 27χρονος τραυματίστηκε στο πόδι έπειτα από βουτιά στη θάλασσα, με αποτέλεσμα να μην μπορεί να κολυμπήσει και να εγκλωβιστεί σε βραχώδες σημείο της ακτής. Στο σημείο μετέβησαν στελέχη Λ.Σ.-ΕΛ.ΑΚΤ., καθώς και κλιμάκιο της Πυροσβεστικής Υπηρεσίας, το οποίο απεγκλώβισε τον τραυματία. Στη συνέχεια ο τραυματίας διακομίστηκε με ασθενοφόρο όχημα του ΕΚΑΒ στο Κέντρο Υγείας Πρίνου και ακολούθως με ιδία μέσα στο Γενικό Νοσοκομείο Καβάλας, για παροχή ιατρικής περίθαλψης. Προανάκριση διενεργείται από το Α’ Λιμενικό Τμήμα Θάσου του Κεντρικού Λιμεναρχείου Καβάλας.

*****

Συνέχεια ενημέρωσης:
	Αναφορικά με την προσάραξη ιστιοφόρου (Ι/Φ) σκάφους σημαίας Ιταλίας, τις πρώτες πρωινές ώρες χθες στη θαλάσσια περιοχή «ΑΥΛΑΚΙ» Κέρκυρας, γνωρίζεται ότι το Ι/Φ αποκολλήθηκε και ρυμουλκήθηκε από το Ρ/Κ «ΙΩΑΝΝΗΣ» Ν.Π. 12454 στη μαρίνα Γουβιών. Προανάκριση διενεργείται από το Κεντρικό Λιμεναρχείο Κέρκυρας.

*****

	Τις απογευματινές ώρες χθες, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες, στη θαλάσσια περιοχή νότια της νήσου Χρυσής. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και στελέχη Λ.Σ.-ΕΛ.ΑΚΤ. από ξηράς, τα οποία εντόπισαν 37 αλλοδαπούς (όλοι άνδρες) να έχουν αποβιβαστεί στην παραλία «ΠΕΡΙΣΤΕΡΑ» Ιεράπετρας. Προανάκριση διενεργείται από το Λιμεναρχείο Ιεράπετρας.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-52χρονης, από το λιμάνι Πίσω Αετού Ιθάκης στο λιμάνι Σάμης Κεφαλληνίας, με Περιπολικό σκάφος Λ.Σ.-ΕΛ.ΑΚΤ.,
-54χρονου, από τον όρμο Πεύκου Σκύρου στο λιμάνι της Κύμης, με το Ε/Γ-Τ/Ρ «ΚΥΜΟΘΟΗ» Ν. Ραφήνας 73,
-85χρονου, από το λιμάνι της Νισύρου στο λιμάνι Καρδάμαινας Κω, με το Ε/Γ-Τ/Ρ «ΑΝΤΩΝΙΟΣ» Ν. Κω 40 και
-23χρονου, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001.

